text: Hetland sær út til at hava tryggjað sær rakettstøð
text: #000001
text: Norðrasta av teimum bretsku oyggjunum, Unst í Hetlandi, hevur nú eftir øllum at døma vunnið kappingina um at gerast heimstaður fyri uppskjótingunum av rúmdarrakettum av bretskum landøki í framtíðini.
text: #000003
text: Skotska blaðið The Mail on Sunday kundi í gjár avdúka, at bretski rúmdarmyndugleikin UK Space Agency hevur tikið avgerð um at bretskar fylgisveinarakettir skulu sendast út frá Lamba Ness á oynni Unst, longst í ein landnyrðing í Hetlandi.
text: #000004
text: Her hevur felagið Shetland Space Centre í eina tíð arbeitt hart fyri at gerast partur av framtíðar bretska rúmdarævintýrinum.
text: #000005
text: Avgerðin er tikin eftir at risastóra amerikanska fyritøkan Loockheed Martin, sum varð biðin um at finna best egnaða útskjótingarstaðið í Bretlandi, eisini hevur sagt gott fyri verkætlanini á Unst, sjálv ætlar at senda út sínar rakettir av Lamba Ness á Unst í framtíðini.
text: #000006
text: Shetland Space Center hevur seinastu tíðina verið í kapping við eina verkætlan í Sutherland, norðast á skotska meginlandinum, um at gerast bretsk útskjótingarstøð. Okkurt bendir á, at kanska verða bæði støðini vald, men til hvørt sítt slag av rakettum, skrivar Mail on Sunday.
text: #000007
text: Les eisini: Ætla at skjóta 30 rakettir árliga úr Hetlandi
text: #000008
text: Verkætlanin á A’Mhòine-hálvoynni norðast í Skotlandi stríðist við umhvørvisfelagsskapir um at fáa neyðugu loyvini at brúka staðið til rakettuppskjóting. Verkætlanin fær eisini mótstøðu frá danska milliardinginum, Anders Holch Povlsen, maðurin handan Bestseller-klædnaketuna, sum er størsti privati jarðareigari í Skotlandi.
text: #000009
text: Hetlendingar hava longu eitt ávíst samstarv við Føroya Tele í samband við rakettætlanirnar. Føroya Tele og Shefa skulu borga fyri neyðuga samskiftinum við at leggja ein kaðal úr Lerwick og norður til Unst.
text: #000012
text: Eisini hevur verið upp á tal at leggja eina tracking støð í Føroyum at taka niður alt tilfar, sum fylgisveinar og rakettir skráseta.
text: #000013
text: - Um bretsku rúmdarmyndugleikarnir og serliga um risastóri amerikanski rúmdarrisin Lockheed Martin, fáa eyguni upp fyri Føroyum í rúmdarvinnuligum samanhangi, kann tað gerast ógvuliga áhugavert fyri okkum, sigur Johan Mortensen, sum hevur verið partur av samstarvinum millum Føroya Tele og hetlendsku rúmdarætlanina.
text: #000014
text: - Føroyar liggja sera væl fyri at hava eina slíka ’tracking’-støð, tí vit liggja so fjarskotin. Og fáa vit eina slíka støð, kann hetta geva nógv hátøknilig størv í Føroyum. Eg meti hetta hava stóran týdning, eisini at fáa fleiri føroyingar at vísa áhuga fyri virkseminum, ið gongur fyri seg í rúmdini so at fleiri føroyingar fara at nema sær kunnleika til rúmdartøkni, sigur Jóhan Mortensen, sum als ikki heldur tað vera óhugsandi, at rakettir kunnu skjótast út í Føroyum eisini.
text: #000015
text: - Tað hendir ómetaliga nógv á hesum økinum í hesum tíðum. Í dag flúgva 400 fylgisveinar yvir Føroyum um samdøgrið, og við SpaceX hjá Elon Musk og øðrum verkætlanum er ætlanin, at hetta talið skal fleirfaldast.
text: #000016
text: Mail on Sunday skrivar, at væntandi verður fyrsta rakettin send út á Unst longu komandi ár. Talan er um at senda ein lítlan fylgisvein í ringrás um jørðina í lágari hædd.
text: #000017
text: Lavrov: Vesturheimurin er farin í kríggj móti okkum
text: #000023